b'\n_START_ARTICLE_\nMelanocit\n_START_SECTION_\nMorfolo\xc5\xa1ke zna\xc4\x8dilnosti\n_START_PARAGRAPH_\nMelanociti so razvejane celice (so torej dendriti\xc4\x8dne celice) z okroglim jedrom in evkromatinom, le\xc5\xbeijo pa v bli\xc5\xbeini bazalne lamine, na katero so pritrjeni s hemidezmosomi. Imajo vse zna\xc4\x8dilnosti sekrecijskih celic, tj. dobro vidni so endoplazemski retikulum, Golgijev aparat in mitohondriji. Podalj\xc5\xa1ki celi\xc4\x8dne membrane (plazmaleme) se razvejujejo med bazalnimi celicami in lahko segajo do trnaste plasti vrhnjice. V celicah so prisotni tudi specifi\xc4\x8dni, z membrano obdani organeli, imenovani melanosomi, ki vsebujejo melanin._NEWLINE_Tipi\xc4\x8dno se na kvadratni milimeter (mm\xc2\xb2) ko\xc5\xbee nahaja med 1.000-2.000 melanocitov. Na bazalni plasti vrhnjice predstavljajo 5-10\xc2\xa0% vseh celic. \xc4\x8ceprav je njihova velikost variabilna, v povpre\xc4\x8dju merijo 7 \xce\xbcm v dol\xc5\xbeino.\n_START_SECTION_\nFunkcije\n_START_PARAGRAPH_\nGlavni produkt melanocitov je melanin, ki daje barvo ko\xc5\xbei, lasem in o\xc4\x8dem. Barva ko\xc5\xbee je odvisna od \xc5\xa1tevila in velikosti melanosomov in ne od rase ter spola, barva o\xc4\x8di pa od koli\xc4\x8dine melanina v stromi (rahlo o\xc5\xbeiljeno vezivo) in pigmentnem epiteliju \xc5\xa1arenice ter od \xc5\xa1tevila oz. gostote melanocitov v stromi. Melanosomi se preko podalj\xc5\xa1kov prenesejo do keratinocitov. Melanin nato v obliki kapice pokrije zgornji pol jedra in na ta na\xc4\x8din \xc5\xa1\xc4\x8diti jedrno DNK pred \xc5\xa1kodljivim u\xc4\x8dinkom UV svetlobe.'